**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**FISKALNI SVET**

**SODNI SVET**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 0100-227/2020/24

Datum: 2.6.2020

**ZADEVA: Izplačilo dodatka za nevarnost in posebne obremenitve na podlagi 71. člena ZIUZEOP in izplačilo dodatka za delo v rizičnih razmerah na podlagi 11. točke prvega odstavka 39. člena KPJS po uveljavitvi Odloka o preklicu epidemije nalezljive bolezni SARS-CoV-2 (COVID-19) – pojasnilo**

Spoštovani,

v Uradnem listu RS, št. 68/20 je bil dne 14. 5. 2020 objavljen Odlok o preklicu epidemije nalezljive bolezni SARS-CoV-2 (COVID-19). Odlok v 3. členu določa, da z dnem uveljavitve tega odloka preneha veljati Odredba o razglasitvi epidemije nalezljive bolezni SARS-CoV-2 (COVID-19) na območju Republike Slovenije (Uradni list RS, št. 19/20). V 4. členu pa je določeno, da ta odlok začne veljati naslednji dan po objavi v Uradnem listu Republike Slovenije, uporablja pa se od 31. maja 2020.

Skladno z določbo 20. člena Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (Uradni list RS, št. [49/20](http://www.uradni-list.si/1/objava.jsp?sop=2020-01-0766) in [61/20](http://www.uradni-list.si/1/objava.jsp?sop=2020-01-0901): v nadaljevanju: ZIUZEOP) ukrepi iz tega dela zakona ter iz aktov, sprejetih na njegovi podlagi, veljajo od 13. marca 2020 do 31. maja 2020, če ta zakon ne določa drugače. Če do 15. maja 2020 epidemija ni preklicana, se roki izteka ukrepov, ki so določeni do 31. maja 2020, podaljšajo za 30 dni. Ker je bila z navedenim Odlokom epidemija preklicana, določba 71. člena ZIUZEOP (dodatek za nevarnost in posebne obremenitve v času epidemije) velja do vključno 31.5.2020.

Pri izplačilu dodatka po 71. členu ZIUZEOP pa je treba upoštevati tudi, da skladno s šestim odstavkom obseg sredstev za financiranje dodatka, njihovo razdelitev na neposredne proračunske uporabnike ter kriterije za razdelitev posrednim proračunskim uporabnikom določi vlada. Vlada Republike Slovenije je na seji, dne 22. 4. 2020 določila obseg sredstev za financiranje dodatka, razdelitev sredstev na neposredne uporabnike proračuna ter kriterije za razdelitev sredstev posrednim uporabnikom proračuna (sklep vlade, številka: 10007-46/2020/5 z dne 22. 4. 2020) za meseca **marec in april** 2020, s čimer so izpolnjeni pogoji za izplačilo dodatka za nevarnost in posebne obremenitve v času epidemije za navedena meseca, za mesec **maj** 2020 pa se bo dodatek lahko izplačal pod pogojem, da bo vlada določila obseg sredstev za izplačilo tega dodatka tudi za mesec maj 2020.

Kolektivna pogodba za javni sektor v 11. točki prvega odstavka 39. člena določa dodatek za delo v rizičnih razmerah (območje vojne nevarnosti, nevarnosti terorističnih napadov z biološkimi agensi, demonstracij, naravnih nesreč, epidemij in epizootij) v višini 65% urne postavke osnovne plače javnega uslužbenca. Skladno z drugim odstavkom 39. člena KPJS dodatek pripada javnemu uslužbencu samo za čas, ko dela v nevarnih pogojih in pod posebnimi obremenitvami. Komisija za razlago KPJS je sprejela razlago 11. točke prvega odstavka 39. člena KPJS v povezavi z drugim odstavkom istega člena te kolektivne pogodbe (Uradni list RS, št. 48/20). Skladno z razlago javnemu uslužbencu pripada dodatek za delo v rizičnih razmerah v obdobju epidemije, če sta kumulativno izpolnjena pogoja, da je razglašena epidemija v skladu z Zakonom o nalezljivih boleznih in da javni uslužbenec opravlja delo v nevarnih pogojih.

Glede na to, da v skladu s sprejetim odlokom in določbo 20. člena ZIUZEOP ukrepi za zajezitev epidemije COVID-19 in omilitev njenih posledic za državljane in gospodarstvo veljajo do vključno 31. maja 2020, se po našem mnenju tudi dodatek za delo v rizičnih razmerah lahko izplača javnim uslužbencem v mesecu maju 2020, ob upoštevanju pogojev, ki jih za izplačilo dodatka določata KPJS in sprejeta razlaga pristojne komisije v tej zvezi.

Naslovnike prosimo, da z vsebino tega pojasnila seznanijo proračunske uporabnike iz svoje pristojnosti.

Hvala že vnaprej in prijazen pozdrav,

 Boštjan Koritnik

 minister

Poslano:

* naslovnikom po e-pošti